Futbol bo‘yicha O‘zbekiston o‘smirlar termasi Osiyo chempionati yo‘llanmasini qo‘lga kiritdi

Temur Olimxo‘jayev boshchiligidagi O‘zbekiston o‘smirlar terma jamoasi Osiyo chempionati—2016 saralash bosqichi doirasidagi uchinchi o‘yinda ham yirik hisobda g‘alaba qozondi. Bu haqda O‘zbekiston futbol federatsiyasi matbuot xizmati xabar bermoqda.

Falastinning ar-Ram shahrida joylashgan “Faysal al-Husayn” stadionida Yaman o‘smirlar terma jamoasiga qarshi bo‘lib o‘tgan uchrashuvda bu safar O‘zbekiston U-16 terma jamoasi raqib darvozasiga beshta gol kiritdi.
Har ikki jamoa ham o‘tkazilgan avvalgi ikki o‘yinda g‘alaba qozongan va 6 tadan ochkoga ega bo‘lib turgandi. Har ikkisida ham guruhdan birinchi o‘rin bilan, Osiyo chempionatiga yo‘l olish imkoniyati bor edi. Shu sababli o‘yinning dastlabki choragi ehtiyotkorlik bilan o‘tdi.
Birinchi bo‘lim 3:1 hisobida O‘zbekistonning g‘alabasi bilan yakunlandi. Uchrashuvning ikkinchi bo‘limida Rasul Yo‘ldoshev yana ikki bor raqib darvozasini aniq nishonga oldi. Bu uning ushbu saralash bosqichidagi ikkinchi xet-trigi bo‘ldi. Birinchi o‘yinda olgan jarohati tufayli Falastin bilan o‘yinda maydonga tusha olmagan Yo‘ldoshev ikki o‘yinda 6 ta gol kiritishga muvaffaq bo‘ldi.
Uchrashuvga qo‘shib berilgan daqiqalar o‘tib borayotgan bir paytda Yaman hisobdagi farqni biroz qisqartirdi – 5:2.
O‘zbekiston o‘smirlar terma jamoasi Osiyo chempionati saralashidagi barcha o‘yinlarda yirik hisobda raqiblarini mag‘lub etdi. Dastlabki o‘yinda Maldiv orollari jamoasi darvozasiga javobsiz 8 ta gol kiritgan bo‘lsa, ikkinchi o‘yinda Falastinni 6:0 hisobida mag‘lub etgan edi.
O‘zbekiston U-16 “A” guruhi g‘olibi sifatida 2016-yilning 15-sentabridan 2-oktabrigacha Hindistonda o‘tkaziladigan Osiyo chempionati final bosqichiga yo‘llanmani qo‘lga kiritdi.